**Заявка**

**на участие во II туре олимпиады «Молодой критик» школьников**

**по башкирской литературе**

|  |  |
| --- | --- |
| Ф.И.О. участника (полностью) | Амакасова Дания Гаффановна |
| Класс | 8 |
| Тема научного проекта | Арғымаҡлы булайыҡ!  (жанр – Эссе) |
| Почтовый адрес, индекс участника | Зианчуринский район, С.Исянгулово, ул.Магистральная,1 453380 |
| Ф.И.О. научного руководителя (полностью) | Исмагилова Гульбану Ирековна |
| e-mail научного руководителя | gulbanu.ismagilova@mail.ru |
| Контактный телефон научного руководителя | +79273071472 |
| Наименование ОУ (полное и сокращенное название согласно Уставу ОУ) | Муниципальное Общеобразовательное Автономное учреждение башкирская гимназия-интернат с.Исянгулово) МОАУ БГИ с. Исянгулово |
| Телефон руководителя ОУ | (8-347) -2-77-85 |

Арғымаҡлы булайыҡ!

Эссе.

Тормошта нимәгәлер өлгәшер, маҡсаттарыңды тормошҡа ашырыр өсөн үҙеңдең тырышлығың, ныҡышмалылығың ғына етмәй, башҡаларға күҙ ташлау,аҡыллыларҙың фекеренә ҡолаҡ һалыу, халыҡ аҡылына таяныу кәрәк. Һәр милләттең үҙенең тәрбиә ҡанундары, йолалары,традициялары бар. Шуларҙы өйрәнгән, белгән яҙыусылар, оло шәхестәр йәш быуынға ошоларҙы еткерә, яйлап ҡына күңеленә һала.Яҡташ яҙыусыбыҙ, Ейәнсура башҡорт гимназияһына нигеҙ һалыусы тәжрибәле педагог Мәрйәм Сабирйән ҡыҙы Бураҡаева ана шундайҙарҙан. Уның “Арғымаҡ” китабы, “Тормош һабаҡтары” дәреслеге беҙҙең өсөн тормош китабы, төплө һабаҡ булып тора.

Был китаптарға оло ғалимдар, яҙыусылар ҙур баһа бирҙеләр. Йәш быуынды илһөйәр, телһөйәр, ватансыл итеп тәрбиәләүҙә был китаптарҙың әһәмиәте баһалап бөткөһөҙ икәнлеге тураһында әйттеләр. Халыҡ шағиры, башҡорт әҙәбиәте аҡһаҡалы Рауил Бикбаев Мәрйәм Сабирйән ҡыҙының “ Арғымаҡ” китабы тураһында: “Халыҡтың рухи хазинаһы – бына шундай көс биреүсе мәңгелек сығанаҡ...Рухи ҡиммәттәр менән боронғо традицион бәйләнеш хәҙерге киҫкен мәлдәрҙә яңырҙы һәм тулыланды, халыҡтың артабанғы үҫеше өсөн зарури шартҡа әйләнде.Нәҡ ошондай ихтыяждан Рәшит Шәкүрҙең арҙаҡлы шәхестәр хаҡындағы очерктары, Мәрйәм Бураҡаеваның мәктәп дәреслектәренә әйләнгән “Тормош һабаҡтары”нан һуң “Арғымаҡ” әҫәре донъя күрҙе. Арғымаҡ тигән ҡанатлы һүҙҙе автор Аң, Рух, Ғәм, Ырыҫ, Моң, Аҡыл, Ҡот тигән халыҡ йәшәйешенең төп нигеҙен билдәләгән мәңгелек таяныстарҙан туплай”, – тип яҙған.

Филология фәндәре докторы, билдәле яҙыусы Фәнил Күзбәков “Ағиҙел” журналының 2013 йылғы 11-се һанында шундай баһа бирә : “Мәрйәм Сабирйән ҡыҙы! Һеҙ – йәш быуынды милли рухта тәрбиәләү йүнәлешендә эҙмә-эҙлекле, ныҡышмал, фиҙакәр эшләгән шәхестәрҙең береһе.Төптән уйлаһаң, белем биреүҙән алда тәрбиә булырға тейеш бит. Һеҙҙең 2015 йылда нәшер ителгән “ Арғымаҡ” исемле китабығыҙ был фекерҙе тулыһынса ҡеүәтләй. Миңә ҡалһа, был йыйынтыҡ һәр башҡорт ғаиләһенең төп китаптарының береһенә әүерелергә тей еш ине .”

“ Арғымаҡ” китабынан беҙ, йәш быуын, ниндәй аҡыл, һабаҡ ала алабыҙ һуң? Был китапты уҡыуға ошо һорау менән тотондом һәм уның йөкмәткеһен өйрәндем. Тәү ҡарашҡа әсәй-оләсәйҙәрҙән ишеткән-күргән фәһемле һүҙҙәр һәм эштәр, район, республика кешеләре тураһында мәғлүмәттәр биргән ғәҙәти әҫәр кеүек ине. Уҡый башлағанда шулай тойолһа ла, аҙаҡ бында халҡыбыҙҙың нисәмә быуындар аша күсә килгән аҡылын, аңын, ғәмен, сәмен, рухын, моңон күрҙем һәм үҙемә алдым. Бер заманда ла үҙ баһаһын юғалтмаған мәңгелек ҡиммәттәр – намыҫ, изгелек, дуҫлыҡ, мәрхәмәтлек, мөхәббәт тураһында ҡанатлы һүҙҙәр таптым. Уҡый-тора яйлап ҡына үҙемә лә унда яҙылған алтын һүҙҙәрҙән алтынға тиң аҡыл йыя башланым – күп нәмә белдем.   
 Ғаилә тарихына, традицияларына, ауылдаштарға ихтирам тәрбиәләй Мәрйәм Сабирйән ҡыҙы. Ата-әсәне хөрмәт итергә, ғаилә йылыһын һаҡлай,тоя белергә өйрәтә. Шул йылыны үҙ йортоңда булдырырға саҡыра.Туғанлыҡ тойғоһон ипләп кенә күңелебеҙгә һала. “Кеше яңғыҙ йәшәй алмай. Яңғыҙ кешенең рухи таянысы булмай.Туғандар, дуҫтар, тотош милләт, халыҡ, ил менән көслө кеше. Донъяла туғанлыҡҡа бәрәбәр дуҫлыҡтан да ҡиммәтерәк төшөнсә юҡ. Шатлығыңды ишәйтә, ҡайғыларыңды тарҡата торған иҫ китмәле яҡынлыҡ ул”, – ти.

Тормошта осраған һәр кешенән һабаҡ, фәһем алыуын бәйән итә. Ҡайһы берәүҙәрҙән хатта нисек булмаҫҡа, нисек йәшәмәҫкә ғибрәт алған. Шулай ҙа һәр кемгә рәхмәтле ул. Беҙгә оло һабаҡ бар бында.

Башҡорт халҡының фәйләсүфтәре булмаған. Борон-борондан уларҙың аҡһаҡалдары булған. Был аҡһаҡалдар хәбәр һөйләп, аҡыл һатып ултырмаған, ә һөйләшкәндә тапҡыр һүҙҙәр, быуаттарҙан быуаттарға күскән халыҡ аҡылы – мәҡәл-әйтемдәр менән, тормошта туплаған тәжрибәгә таянып, халыҡты тәрбиәләгәндәр. “Былай булма, тегеләй булма” тип әйтмәгән, ә кинәйәләп, матурлап, ишара аша аңлатҡан. Мәрйәм Бураҡаева үҙенең “Арғымаҡ” китабында үҙ тормошонда аралашҡан, белгән кешеләр яҙмышында булған ваҡиғалар менән ипләп кенә һабаҡ бирә. “Арғымаҡ” китабы, ысынлап та, бөгөнгө йәштәр өсөн тәрбиә мәктәбе. Унан алған һабаҡтар беҙҙең алдағы көндәребеҙҙә лә кәрәк буласаҡ. Мәрйәм Сабирйән ҡыҙының һәр һүҙе күңелгә үтеп инә. Һин был донъяла үҙең булып йәшәргә, үҙ телеңдә һөйләшергә, үҙ йолаларыңды тоторға, изгелек сылбырын дауам итергә, ниндәй хәл тыуһа ла, кеше булып ҡалырға тейешһең. “Арғымаҡ” тап ошо ҡиммәттәрҙе күңелгә һеңдерә, тәрбиәләй.

Минең өсөн халыҡ тигән һүҙ ниндәйҙер йыраҡ, миңә ҡағылмаған төшөнсә ине. “Халыҡ кем ул? Халыҡ – ул мин, минең балам, ейәнем, нәҫелемде дауам итеүселәр.Улар үҙгәрмәй торған һәм мәңгелек төшөнсәләр...Балаңды кәм күңел итеп үҫтереү – наҙанлыҡ һөҙөмтәһе.Төп наҙанлыҡ – ул туған телеңде, ижадыңды, тарихыңды, традицияңды, туған моңоңдо белмәү, һанға һуҡмау. Ошондай кәм күңелле нәҫел ҡалдырыу – халыҡ, киләсәгебеҙ алдында беҙҙең булмышыбыҙҙы һаҡлау, ҡурсалау өсөн башын һалған, ҡан ҡойған атай-олатайҙарыбыҙ алдында оло енәйәт ул”, – тигән һүҙҙәре уйға һалды мине.Тимәк , мин был ерҙә йәшәйем икән, ошо төйәк, атам-әсәм, халҡым алдында бурысым бар. Ул бурысым – ата-бабаларым мираҫ иткән тәбиғәтте яратыу, һаҡлау, ата-әсәмә ихтирам күрһәтеү, халҡым телен, тарихын, йырҙарын, бейеүҙәрен белеү һәм балаларымда уны дауам итеү. Һәм беҙ, минең йәштәштәрем, Мәрйәм Сабирйән ҡыҙы кеүек, ата-әсәмдең генә ҡыҙы, улы булып ҡалмай, халҡыбыҙҙың улы, ҡыҙы булып, аңлы, рухлы, ғәмле, ырыҫлы, моңло, аҡыллы, ҡотло булып йәшәргә тейешбеҙ. Беҙгә быны һабаҡ итеп Арғымаҡ китабы аша Мәрйәм Сабирйән ҡыҙы әйтә. Беҙҙең күңелдәргә рух, ҡот, сәм, ғәм, аҡыл һала. Ҡан бабаларыбыҙҙың рухи тәрбиә мәктәбе “Арғымаҡ” китабы аша беҙгә килеп етте.Уның тормош һабаҡтары беҙгә киләсәктә яҡты бер маяҡ буласаҡ, тормошобоҙ юлын яҡтыртып торасаҡ.